Raši, Richard, podpredseda vlády SR pre investície a informatizáciu (2018-06-14):
Ctený pán poslanec, vážené dámy a páni, ako určite dobre viete, napäté vzťahy medzi Spojenými štátmi americkými a Kórejskou ľudovodemokratickou republikou trvajú od vypuknutia kórejskej vojny v roku 1950. Obe krajiny sú technicky stále vo vojnovom stave po tom, ako sa kórejská vojna skončila pred vyše šiestimi desaťročiami len prímerím. Bezpečnostná rada Organizácie spojených národov posledné desaťročie rozširovala medzinárodné obmedzenia v obchodovaní so Severnou Kóreou, keďže táto krajina stupňovala skúšky jadrových zbraní. Väčšina reštrikčných opatrení zavedených v roku 2017 zahŕňala zákazy exportu a zmrazovala majetok jednotlivcov, či zakazovala im cesty, ale tiež znižovala dodávky ropných produktov do krajiny a vývoz uhlia. Ďalej to bolo obmedzovanie vývozu olova či plodov mora. Sankcie tiež nariaďovali repatriáciu všetkých severokórejských zahraničných pracovníkov, keďže v zahraničí zarábali devízy, a tie posielali naspäť domov do Pchjongjangu. Stretnutie amerického prezidenta Donalda Trumpa so severokórejským vodcom Kim Čong-unom dňa 12. júna 2018 v Singapure bolo historickou udalosťou, keďže súčasné hlavy oboch štátov sa zišli vôbec prvýkrát. Slovenská republika uvítala uskutočnenie summitu v Singapure. Historicky prvé stretnutie týchto štátnikov pokladáme za nevyhnutný krok nadväzujúci na medzikórejský summit z 27. apríla tohto roka, ktorého výsledkom bola tzv. Panmunjomská deklarácia mieru a prosperity, prijatá vďaka úsiliu juhokórejského prezidenta Moon Jae-ina. Prezident Spojených štátov amerických a vodca Kórejskej ľudovodemokratickej republiky hovorili na summite o nastolení nových vzájomných vzťahov, ako aj o otázke vybudovania trvalého a udržateľného mierového mechanizmu pre kórejský poloostrov a ďalších otázkach spoločného záujmu. Prezident Trump a predseda Kim Čong-un sú presvedčení, že nadviazanie nových vzťahov medzi USA a KĽDR prispeje k mieru a blahobytu kórejského poloostrova i sveta a uznali, resp. uznávajú, že vzájomná dôveru môže napomôcť denuklearizácii kórejského poloostrova. Prezident Trump sa zaviazal, že Kórejskej ľudovodemokratickej republike poskytne bezpečnostné záruky a predseda Kim Čong-un potvrdil svoj záväzok voči úplnej denuklearizácii kórejského poloostrova. Prezident Trump a predseda Kim Čong-un prehlásili spoločný summit za epochálnu udalosť veľkého významu. Summit prekonáva desaťročia napätia a nepriateľstva medzi oboma krajinami v záujme novej budúcnosti tým, že obe strany sa zaväzujú k úplnému a promptnému zavedeniu požiadaviek spoločného prehlásenia. Spojené štáty a Kórejská ľudovodemokratická republika sa zaviazali k nadväzujúcim vyjednávaniam, a to v najbližšom možnom termíne, aby boli závery summitu uplatnené. Slovensko vníma spoločné vyhlásenie podpísané oboma lídrami na záver summitu v Singapure ako dobrý základ pre pokračovanie proces, na konci ktorého bude nastolenie trvalého mieru na kórejskom poloostrove. Zároveň zdôrazňujeme dôležitosť dôsledného plnenia prísľubov a prijatia konkrétnych opatrení na úplnú, overiteľnú a nezvratnú denuklearizáciu Severnej Kórey a likvidáciu zbraní hromadného ničenia a ich nosičov. Za týmto účelom budeme popri mierových rokovaniach aj naďalej presadzovať príslušné rezolúcie Bezpečnostnej rady OSN a posilňovať medzinárodnú spoluprácu. Hoci sa Spojené štáty a Kórejská ľudovodemokratická republika v Singapure dohodli, v úvodzovkách, len na politickej deklarácii k zámeru pracovať a dosiahnuť kompletnú verifikovateľnú a nezvrátiteľnú denuklearizáciu KĽDR, uskutočnenie summitu na najvyššej úrovni je samo osebe úspechom a historickým medzníkom. Odzbrojovacím summitom zvyčajne predchádzajú dlhé prípravné expertné rokovania, čo sa v tomto prípade nestalo. Viacero potrebných elementov ďalšieho odzbrojovacieho procesu je preto nejasných. Realisticky sa od summitu viac ani nedalo čakať. Spoločné vyhlásenie lídrov je všeobecné a bude potrebné rozobrať ho na drobné v ďalších náročných a dlhých rokovaniach na expertnej a vedeckej úrovni. Z deklarácie zo Singapuru je nejasné, či predmetom ďalších rokovaní bude aj pokročilý raketový program Kórejskej ľudovodemokratickej republiky a aj ďalšie programy zbraní hromadného ničenia, ktorými Kórejská ľudovodemokratická republika disponuje, teda chemické a biologické zbrane. Prvým potrebným krokom denuklearizácie bude oficiálna deklarácia všetkých jadrových, oficiálna deklarácia všetkých jadrových zariadení a vedeckého know-how KĽDR, ktorá nie je zmluvnou stranou zmluvy o nešírení jadrových zbraní, a tak ani členom Medzinárodnej agentúry pre atómovú energiu.